  Туспуктэм: vk.com (Администрация города Воткинска) Майя Бывальцева 31-тӥ куартолэзе Воткаысь кар думалэн кенешоназ муниципал кылдытэтлы тӧрое Алексей Заметаевез вылысь бырйизы. Со сярысь кар администрацилэн «ВКонтакте» мерлыко вотэсысь бамаз ивортӥзы. Лушкем куара сётонын ваньмыз депутатъёс солы дурбасьтӥзы. Ватсалом, Воткакарлэн тӧроез интые вить кандидатъёс вал. Конкурс ӧрилэн кенешоназ соос карез азинтонъя программаосынызы тодматӥзы, юанъёслы валэктонъёс сётӥзы. Йылпумъянъёсъя ӧри дептуатъёслы куара сётонэ кык муртэ ӵектӥз – Воткалэсь тӧрозэ Алексей Заметаевез но Можгаысь ас кожаз ужась Виталий Виноградовез. ВАТСАН Заметаев Алексей Владимирович вордскиз 1965-т арын. Ижысь механикая институлэсь Воткаысь ёзэтсэ но Россиысь кунпуш ужъёсъя министерстволэн управлениезлэсь академизэ (Москва) йылпумъяз. 1986-1992 аръёсы – Удмурт АССР-ысь кунпуш ужъёсъя министерстволэн кунпуш ужъёсъя ёзэсъёсаз служба; 1992-1994 аръёсы – Воткаысь кар кенешлэн исполкомезлэн тӧроезлэн воштӥсез, кар исполкомлэн тӧроезлэн нырысетӥ воштӥсез; 1994-2005 аръёсы – кунпуш ужъёсъя ёзэсъёсын служба; 2005-2009 аръёсы – Йырсазез усыкмыстӥсь суретъёсты бергатонэз чакланъя федерал службалэн управлениезлэн кивалтӥсезлэн юрттӥсез, кадръёсъя ёзэтлэн кивалтӥсез, управленилэн кивалтӥсезлэн воштӥсез; 2009-2011 аръёсы – Вотка ёрос администрацилэн тӧроезлэн воштӥсез; 2011-2018 аръёсы – Вотка ёрос администрацилэн тӧроезлэн экономика ужпумъёсъя воштӥсез; 2018-тӥ арысен – Воткакарлэн тӧроез.  Тодэ вайытом, озьы ик Вотка ёрослы тӧроез быръёнъя вожвылъяськон мынэ. Ёрослэн азьвыл тӧроез Илья Прозоров интыужысьтыз ас мылкыд каремезъя кошкиз, муниципал кылдытэтлэн кивалтӥсезлэсь ужзэ огдырлы быдэсъясе Ольга Русиноваез юнматӥзы. Тегъёс: Вотка кивалтӥсьёс Удмуртия быръёнъёс  